## Odluka Ustavnog suda Republike Hrvatske broj U-III-299/1995. od 5. srpnja 1995

### NN 49/1995 (17.7.1995.), Odluka Ustavnog suda Republike Hrvatske broj U-III-299/1995. od 5. srpnja 1995

# USTAVNI SUD REPUBLIKE HRVATSKE

Ustavni sud Republike Hrvatske u sastavu Jadcanko Crnić predsjednik
Suda, te suci Zdravko Bartovčak, dr. Velimir Belajec, dr. Nikola Filipović,
Ante Jelavić Mitrović, mr. Vojislav Kučeković, Jurica Malčić, mr. Hrvoje
Momčinović, Ivan Marija Severinac, Milan Vuković i Mladen Žuvela, odlučujući
o ustavnoj tužbi V. V. iz Z., na sjednici Suda održanoj dana 5. srpnj 1995.
godine, donio je slijedeću

## ODLUKU

### USTAVNOG SUDA REPUBLIKE HRVATSKE BROJ U-III-299/1995. OD 5. SRPNJA 1995

1. Ustavna tužba se odbija.

2. Ova odluka objaviti će se u "Narodnim novinama"

#### Obrazloženje

V. V. iz Zagreba zastupan po punomoćniku Z. Z. B., odvjetnici iz Z.,
podnio je pravodobnu ustavnu tužbu smatrajući da su mu povrijeđena ustavna
prava iz odredaba članka 48. stavak Ustava Republike Hrvatske u postupku
odlučivanja o dopuštenosti ponavljanja postupka pravomoćno završenog presudom
Okružnog suda Z. broj: Gž-8772/90 od 27. studenog 1990. godine.

Akti u povodu kojih je podnijeta ustavna tužba su:

- rješenje Općinskog suda V. broj: P-199/90 od 18. prosincca 1992. godine,
kojim je odbijen zahtjev za ponavljanje postupka pravomoćno završenog presudom
Okružnog suda u Z. broj Gž-8772-90 od 27. studenog 1990. godine;

- rješenje Okružnog suda Z. broj: Gž-1882/92 od 17. studenog 1992. godine
kojim je potvrđeno rješenje Općinskog suda V. od 18. prosinca 1992. godine;

- rješenje Vrhovnog suda Republike Hrvatske broj: Rev-1062/1993 od 10.
siječnja 1995. godine, kojim je odbijena revizija protiv rješenja Okružnog
suda Z. od 17. studenog 1992. godine.

Ustavna tužba nije osnovana.

Temeljem odredaba članka 28. stavak 1. Ustavnog zakona o Ustavnom sudu
Republike Hrvatske ("Narodne novine", broj 13/1991- nastavno:
Ustavni zakon) svatko može podnijeti ustavnu tužbu ako smatra da mu je
odlukom sudbene, upravne vlasti ili drugih tijela koja imaju javne ovlasti
povrijedeno jedno od Ustavom utvrđenih sloboda i prava čovjeka i građanina.

Odredbom članka 48. stavak 4. Ustava Republike Hrvatske jamči se pravo
nasljeđivanja.

Uvidom u osporavano rješenje Vrhovnog suda u povodu kojeg je podnijeta
ustavna tužba, utvrđeno je da su sudovi u postupku prvog i drugog stupnja
zauzeli stajalište da se nisu ispunile procesno-pravne pretpostavke za
ponavljanje postupka u smislu odredbe članka 421. stavak 9. Zakona o parničnom
postupku ("Narodne novine", broj 53/91). Naime prema citiranoj
odredbi Zakona o parničnom postupku, postupak koji je odlukom suda pravomoćno
završen može se na prijedlog stranke ponoviti, ako stranka nađe ili stekne
mogućnost da upotrijebi nove dokaze na temelju kojih je za stranku mogla
biti donesena povoljnija odluka da su ti dokazi bili upotrijebljeni u prijašnjem
postupku.

Odluke Općinskog i Županijskog suda te Vrhovnog suda temelje se na činjenici
da za podnositelja ustavne tužbe ne bi mogla biti donesena povoljnija odluka
provođenjem novih dokaza, da su ti dokazi i bili upotrebljeni u prijašnjem
postupku.

Kako iz naprijed navedenog proizlazi da ustavno pravo na koje ukazuje
podnositelj ustavne tužbe nije povrijeđeno, Sud je temeljem članka 61.
Poslovnika Ustavnog suda Republike Hrvatske ("Narodne novine",
broj 29/94) odlučio kao u izreci.

Objavljivanje ove odluke u "Narodnim novinama" službenom glasilu
Republike Hrvatske temelji se na odredbi članka 20. stavak 1. Ustavnog
zakona o Ustavnom sudu Republike Hrvatske ("Narodne novine",
broj 13/91).

Broj: U-III-299/1995

Zagreb, 5. srpnja 1995.

USTAVNI SUD REPUBLIKE HRVATSKE

Predsjednik

**Jadranko Crnić**, v. r.

Odluka, NN 49/1995-1016
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)